เดินหน้าปรับปรุงและเพิ่มประสิทธิภาพหัวงานฝายแม่ยม จังหวัดแพร่ บรรเทาปัญหาการขาดแคลนน้ำด้านการเกษตรและอุปโภคบริโภค
นายประพิศ จันทร์มา อธิบดีกรมชลประทาน เปิดเผยว่า โครงการฝายแม่ยม ก่อสร้างมาตั้งแต่ปี 2490 แล้วเสร็จทั้งโครงการในปี 2516 เป็นฝายคอนกรีตเสริมเหล็กยาว 350 เมตร สูง 7 เมตร ต่อมาในปี พ.ศ. 2529 ได้มีการก่อสร้างฝายยางเหนือฝายคอนกรีต สูง 1 เมตร แบ่งเป็น 5 ช่อง มีตอม่อกลาง บนฝายคอนกรีตพร้อมอาคารควบคุม จนกระทั่งปัจจุบันสภาพฝายยางมีความเสียหายไม่สามารถใช้การได้ สำนักงานก่อสร้างชลประทานขนาดใหญ่ที่ 5 สำนักพัฒนาแหล่งน้ำขนาดใหญ่ จึงได้ดำเนินการโครงการปรับปรุงเพิ่มประสิทธิภาพหัวงานฝายแม่ยมขึ้น ด้วยการก่อสร้างประตูระบายทรายแห่งใหม่ในบริเวณใกล้เคียงกับฝายเดิม เนื่องจากการก่อสร้างประตูระบายทรายจะให้ประโยชน์ในด้านการใช้งานและมีอายุการใช้งานที่นานกว่าการปรับปรุงฝายเดิม มีระยะเวลาดำเนินโครงการ 5 ปี (ปี 2562 - 2566) หากดำเนินการแล้วเสร็จ จะช่วยเพิ่มประสิทธิการเก็บกักน้ำได้ดียิ่งขึ้น สามารถส่งน้ำให้กับพื้นที่การเกษตรของราษฎรในเขตอำเภอสอง อำเภอหนองม่วงไข่ อำเภอเมือง อำเภอสูงเม่น และอำเภอเด่นชัย จังหวัดแพร่ ในฤดูฝนประมาณ 196,000 ไร่ ในหน้า แล้งประมาณ 27,500 ไร่ รวมถึงส่งน้ำเพื่อการอุปโภคบริโภคให้แก่ราษฎรกว่า 27,500 ครัวเรือนอธิบดีกรมชลประทาน เร่งรัดงานการก่อสร้างให้เสร็จโดยเร็วตามแผนที่กำหนดไว้ ด้วยการเสริมทั้งกำลังคน เครื่องจักรและเครื่องมือต่างๆ อย่างเต็มศักยภาพ เพื่อให้พี่น้องชาวเมืองแพร่ ได้ใช้ประโยชน์จากฝายแม่ยมได้ในเร็ววัน อันจะส่งผลให้ประชาชนในพื้นมีสภาพเศรษฐกิจ และความเป็นอยู่ที่ดีขึ้น จากรายได้ของผลผลิตทางการเกษตรที่เพิ่มมากขึ้นและลดปัญหาการขาดแคลนน้ำในช่วงแล้ง